REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj : 06-2/343-15

28. jul 2015. godine

B e o g r a d

ZAPISNIK

24. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 28. JULA 2015. GODINE

 Sednica je počela u 12,00 časova.

 Sednici je predsedavala mr Aleksandra Jerkov, predsednica Odbora.

 Sednici su prisustvovali: Mileta Poskurica, Irena Aleksić, Ljubiša Stojmirović, Vladimir Orlić, Nevenka Milošević, Anamarija Viček, Dijana Vukomanović, Jelisaveta Veljković, Ninoslav Stojadinović, Milena Bićanin, Olena Papuga i Riza Halimi, članovi Odbora.

 Sednici nisu prisustvovali: Milan Knežević, Marko Atlagić, Nebojša Petrović, Žarko Obradović kao ni njihovi zamenici

 Sednici su prisustvovali i predstavnici Ministarstva prosvete i nauke: ministar Srđan Verbić i Vladimir Bojković viši savetnik.

**Na predlog predsednice Odbora, usvojen je sledeći:**

D n e v n i r e d

1. **Ramatranje Predloga zakona o udžbenicima- u načelu;**
2. **Razno**

 Prva tačka dnevnog reda: **Ramatranje Predloga zakona o udžbenicima-u načelu**

 Predsednica mr Aleksandra Jerkov zamolila je ministra Srđana Verbića da obrazloži Predlog zakona o udžbenicima.

 Ministar Srđan Verbić je, na početku, izrazio svoje zadovoljstvo povodom predstavljanja novog Zakona o udžbenicima koji se radi više od godinu dana. Prethodni Zakon o udžbenicima, donet 2009te godine, imao je za posledicu nedostatak adekvatnih udžbenika za sve predmete. Drugi važan problem koji je ostao iza prethodnog Zakona tiče se nedovoljne transparentnosti u izboru udžbenika. Treći razlog zbog koga je trebalo menjati Zakon jeste to što nije dovoljno štitio porodični budžet. U srednjim stručnim školama za pojedine predmete imamo poslednji odobren udžbenik iz 1988e godine. Država će sada raspisivati javni poziv za sve udžbenike koji nedostaju, tamo gde nema udžbenika obezbediće se priručnici i uz svaki udžbenik ićiće i propratni elektronski element kao dodatak. Otvara se mogućnost da se štampaju udžbenici na jezicima nacionalnih manjina budući da se obezbeđuju dodatne finansije za te potrebe. Svi izdavači će izdvajati po 2% od prometa za fond iz koga će se uzimati sredstva za štampanje udžbenika na jezicima nacionalnih manjina kao i za učenike sa posebnim potrebama. Postoji jaka garancija da će to biti ispoštovano jer su izdavači u obavezi da daju menicu u iznosu od 10 miliona dinara što će Ministarstvu omogućiti da sav taj novac uvrsti u budžet za narednu godinu u već pomenute svrhe. Ovim Predlogom zakona se definiše da je Zavod za udžbenike u obavezi da pripremi udžbenike na jezicima nacionalnih manjina, ali on nema monopol jer se i drugi izdavači mogu prijaviti za istu stvar putem javnog konkursa. Što se tiče nedovoljne transparentnosti, do sada nije bilo mogućnosti da se izdavači nekome žale kao ni da dobiju odgovor zašto njihov udžbenik nije zadovoljio. Sada će lista ocenjivača biti jaka, što ne znači direktan kontakt između njih i izdavača, već samo to da će veći broj ocenjivača gledati istovremeno veći broj udžbenika. Postojaće mogućnost ispravljanja grešaka i vraćanja rukopisa izdavačima kako bi oni mogli u određenom roku da izmene sporna mesta i time im udžbenik bude prihvaćen. Što se tiče trećeg važnog zadatka, cena pojedinačnog udžbenika nije bila glavni problem, već štampanje udžbenika koje niko nikada ne koristi. Dakle, svaka knjiga u kompletu treba i mora biti neophodna. Novim zakonom zabranjuje se nastavnicima da zahtevaju dodatno kupovanje određenih knjiga. Elektronski dodaci, koji se pominju kao deo svakog udžbeničkog kompleta, bili bi besplatni što bi ujedno bio i korak ka pravljenju elektronskih udžbenika, naročito kod udžbenika malog tiraža i onih koji se tiču materije koja se brzo menja. Izbore udžbenika imamo na svake četiri godine, a ne na godinu dana čime se znatno povećava mogućnost njihovog „nasleđivanja“. Na kraju svog izlaganja, ministar je izrazio zadovoljstvo povodom svih javnih rasprava kao i rasprava uopšte na ovu temu jer smatra da su bile konstruktivne.

 Narodni poslanik Ninoslav Stojadinović rekao je da je nova verzija zakona znatno bolja od prethodne, koja je pod čudnim okolnostima povučena iz procedure. U ovom predlogu, sporna pitanja, kao npr. ona koja se tiču socioekonomskih kategorija, učenika koji uče na jezicima nacionalnih manjina, kao i učenika sa posebnim potrebama, jasno i precizno su definisana. Spor između Ministarstva i izdavača pomerio je težište problema na temu profita, a ne kvaliteta udžbenika, kako je rekao profesor Ivić. Trka za profitom nije sporna ako će ona „iznedriti“ i kvalitet, istakao je na kraju Ninoslav Stojadinović, napomenuvši da će njegova poslanička grupa podržati Predlog zakona, ukoliko se neke finese uzmu u obzir,.

 Ministar Srđan Verbić složio se da je problem javnih nabavki najveći koji imamo. Takođe izrazio je nadu da će ovaj zakon primenom postati još bolji.

 Narodna poslanica Nevenka Milošević rekla je da što više pričamo o ovom zakonu time on postaje sve bolji. Podsetila je da su i roditelji kao i pojedina udruženja ometenih u razvoju dali podršku ovom zakonu. Osvrnula se na kontradiktornu situaciju u kojoj, sa jedne strane imamo hiperprodukciju udžbenika, dok sa druge strane u nekim stručnim školama imamo problem sa zastarelim udžbenicima. Na kraju je istakla da će podržati Predlog zakona.

 Narodna poslanica Milena Bićanin, na početku je navela, da Predlog zakona nudi dobra rešenja za postojeće probleme. Takođe, da država treba da sankcioniše sve one koji na bilo koji način krše zakon i da ne treba prebacivati odgovornost ili krivicu sa npr. izdavača na nastavnike i sl. Svoje izlaganje završila je konstatacijom da će podržati Predlog zakona.

 Narodna poslanica Olena Papuga napomenula je, kako je bilo premalo vremena da se pogleda i razmotri ovaj Predlog zakona. Smatra problematičnim finansiranje udžbenika na jezicima nacionalnih zajednica i ukazala je na sporno mesto u članu 9. u kome stoji da Vlada može doneti odluku o finansiranju istakavši da se to „može“, ne mora tretirati i kao „mora“ već samo kao nečija dobra volja.

 Narodni poslanik Žarko Obradović smatra da je Zakon dobar i da sadrži rešenja utemeljena na praksi. Insistiranje na kvalitetu i dostupnosti udžbenika za sve kategorije je ono što ovom zakonu daje poseban kvalitet.

 Narodni poslanik Ljubiša Stojimirović složio se sa svojim prethodnicima da Predlog zakona nudi vrlo dobra rešenja za sporna pitanja. Da bi udžbenici postigli svoju svrhu smatra da se kroz njih mora očuvati naša istorija, kultura, jezik i pismo.

Što se kvaliteta tiče, treba se osvrnuti na starije udžbenike i iz njih uzeti ono što se u praksi pokazalo kao najbolje.

 Narodni poslanik Vladimir Orlić istakao je da je Predlog zakona odličan i da će ga svakako podržati.

 Narodni poslanik Riza Halimi složio se da je Predlog zakona veoma dobar, ali i napomenuo da smatra kako je izbor udžbenika na svake četiri godine predug period te da bi se tu trebalo tražiti neko bolje rešenje. Takođe, osvrnuo se i na problem prevodioca kao i komisija koje bi se bavile specifičnostima programa udžbenika na jezicima nacionalnih manjina.

 Narodna poslanica Anamarija Viček izrazila je svoje zadovoljstvo povodom ovog predloga zakona i rekla da će ga podržati buduće da je u skladu sa Zakonom o nacionalnim savetima nacionalnih manjina.

Nakon diskusije, zamenik predsednice odbora dr Ljubiša Stojimirović stavio je na glasanje Predlog zakona o udžbenicima-u načelu.

**Odbor je u skladu sa članom 155. stav 2. Poslovnika Narodne skupštine odlučio nakon glasanja, da predloži Narodnoj skupštini da prihvati Predlog zakona o udžbenicima u načelu (**deset narodnih poslanika je glasalo „za“, niko nije bio protiv, nije glasalo četvoro).

 Druga tačka dnevnog reda: **Razno**

 Narodni poslanik Riza Halimi obavestio je prisutne da je prisustvovao skupu povodom problema, kako je naveo, „nostrifikacije diploma iz Prištine“, jer Kancelarija SPARK-a ne radi od prošle godine. Na tom skupu razmatrana je mogućnost da se da se u tom smislu nađe donator, a koji nije holandska Vlada, ili da se zahtevi za nostrifikaciju iz Ministarstava upućuju direktno Evropskoj asocijaciji univerziteta radi dobijanja sertifikata u postupku priznavanja visokoškolskih isprava.

 Narodni poslanik Vladimir Orlić precizirao je da se u gorepomenutom slučaju radilo o neformalnom skupu poslanika iz Srbije sa poslanicima iz Prištine, koji fukcionišu u okviru sistema privremenih institucija na Kosovu i Metohiji, radi razmene mišljenja i stavova na različite teme, između ostalog i u vezi sa rešavanjem problema nostrifikacije diploma.

 Narodni poslanik Ninoslav Stojadinović upoznao je članove Odbora da je u proteklim danima imao više poziva od kolega sa raznih univerziteta, povodom Predloga zakona o načinu određivanja maksimalnog broja zaposlenih u javnom sektoru, koji su uglavnom pred penzijom, ili su dobili rešenje o produženju rada od godinu do tri godine, kao i od dekana, koji strahuju da im akreditacije ne budu „poremećene“.

Sednica je završena u 13,30 časova.

 SEKRETAR PREDSEDNICA

Dragomir Petković mr Aleksandra Jerkov